তাদের ধরতে আনা হয়েছিল খাঁচা। আনা হয়েছিল বন্দুক, সঙ্গে গুচ্ছ গুচ্ছ ঘুমপাড়ানি গুলি। কিন্তু গত দেড়মাস ধরে যাদের জন্য এহেন এলাহি আয়োজন, ‘কাজের’ সময় তাদেরই তো দেখা মেলেনি! আয়োজন ব্যর্থ হতে বসে আর কী! 
অবশেষে মঙ্গলবার ‘মান’ রাখল এক হনুমান। ঘুমপাড়ানি গুলিতে কাবু করা হয়েছে তাকে। অচেতন হনুমানটিকে নিয়ে গিয়েছে বন দফতর। আপাতত স্বস্তিতে রহড়া ভবনাথ ইনস্টিটিউশন ফর গালর্স স্কুল কর্তৃপক্ষ।
মাসদেড়েক ধরে হনুমানের হানায় ত্রস্ত এই স্কুল চত্বর। হনুমানের আঁচড় ও কামড়ে কয়েকজন শিক্ষিকা ও ছাত্রী জখম হয়েছেন। তবে এর চেয়েও বেশি ভাবাচ্ছিল হনুমানকে ঘিরে দুর্ঘটনার আতঙ্ক। কারণ, গত দেড়মাসে সরাসরি হনুমানের আক্রমণের জখম না হলেও আতঙ্কে হুড়োহুড়ি-দৌড়োদৌড়ি করতে গিয়ে পড়ে আহত হয়েছেন একাধিক শিক্ষিকা ও ছাত্রী। এমনকী, বুকে পেসমেকার বসানো শিক্ষিকা কাবেরী রায়চৌধুরী দৌড়তে গিয়েই আঘাত পেয়েছিলেন বলে জানালেন স্কুলের প্রধান শিক্ষিকা রিনা ভৌমিক। 
কর্তৃপক্ষের আবেদনে হনুমান ধরতে বন দফতর একাধিকবার ব্যবস্থা নিয়েছিল। কিন্তু যখনই ব্যবস্থা নেওয়া হয়েছে, তখনই হনুমানের দল আর স্কুলের ধারকাছ মাড়ায়নি। বনকর্মীরা জানান, আগেও দু’বার খাঁচা রাখা হয়েছিল। কিন্তু কাজ কিছুই হয়নি। হয়তো খাঁচা দেখেই পালাচ্ছিল হনুমানেরা। গতকাল ফের দু’টি খাঁচা রাখা হয়েছিল। তবে এদিন একটি হনুমান স্কুল চত্বরে ঢুকতেই তাকে ঘুমপাড়ানি গুলিতে কাবু করা হয়।